Doi dealeri de droguri din Suceava au fost condamnaţi definitiv la închisoare cu executare într-un dosar care s-a lungit mulți ani în instanță, trecând și prin faza de rejudecare.
Procesul a început încă din 2018, la Tribunalul Botoșani și a ajuns la punctul său final joi, 28 martie 2024, la Curtea de Apel Suceava. Magistrații de la cea mai înaltă instanță au respins apelurile celor doi inculpați, Marian Iosif Bobu (fost Grijincu) şi Daniel Molociniuc.
Cei doi au scăpat de multe dintre acuzații prin prescriere, nu însă și de acuzațiile de introducere în ţară de droguri de mare risc și de trafic de droguri de mare risc.
Iosif Marian Grijincu a fost condamnat la 12 ani de închisoare, în timp ce Molociniuc a primit 5 ani de detenție.
În cazul lui Grijincu, magistraţii au contopit mai multe condamnări primite în trecut de acesta.
Povestea lui Marian Iosif Grijincu este una tumultoasă. De loc din Rădăuţi, el a intrat în atenţia procurorilor de la Direcţia de Investigare a Infracţiunilor de Criminalitate Organizată şi Terorism (DIICOT) încă din 2015, fiind bănuit că făcea parte dintr-o grupare mai vastă de traficanţi de etnobotanice, fiind surprins la un moment dat cu peste 100 de plicuri conţinând substanţe interzise.
Gruparea ar fi fost condusă de un alt sucevean, Alexandru Huţuleac, zis "Duţu" (individul care în decembrie 2017 l-a lovit cu sabia în cap pe poliţistul Dan Ciprian Sfichi, care trebuia să-i percheziţioneze locuinţa). Reţinut şi arestat preventiv în 2016, Grijincu a fost plasat la un moment dat sub control judiciar, dar a continuat să vândă droguri, au susținut procurorii de la DIICOT.
De altfel, dosarul în care a fost condamnat acum la Botoşani este o disjungere dintr-un dosar instrumentat tot de procurorii DIICOT Suceava împotriva lui.
Arestat din nou în iunie 2017, el a fost plasat sub control judiciar, doar că în luna decembrie 2017 Grijincu a fost invitat la sediul Poliţiei Rădăuţi pentru a i se aduce la cunoştinţă faptul că instanţa i-a prelungit măsura preventivă. Când poliţistul a vrut să-i prezinte programul de supraveghere, individul a început să-l ameninţe pe poliţist, spunându-i "eşti un om mort", "îţi crăp capul" şi "bine face lumea că vă crapă capul", cu referire la cazul poliţistului Ciprian Sfichi, lovit cu sabia în cap în timpul misiunii de liderul grupării din Rădăuţi. În sprijinul poliţistului ameninţat au sărit mai mulţi colegi, care l-au încătuşat pe Iosif Marian Grijincu, suceveanul fiind acuzat de ultraj.